Skolegemeenskappe moet geweld help bekampV.l.n.r is Nkosana Dolopi van Sadtu, Paul Colditz van Fedsas, Ian Cameron van AfriForum, Roné McFarlane van Equal Education, Maj.-gen. Thokozani Mathonsi van die SAPS, Piet Delport van die SAOU, Basil Manuel van Naptosa en Cullen Mackenzie van die Catholic Institute of Education. Heel regs staan Josh Charle, voorsitter van die Nasionale Persklub, wat die gesprek oor geweld in skole gelei het. Foto: Esté Meyer Jansen/Maroela Media. Skole is ŉ mikrokosmos van ŉ gemeenskap en sal die vlakke van geweld in daardie omgewing weerspieël. Suid-Afrika het net openbare en private skole en daarom is dit elke lid van die gemeenskap se verantwoordelikheid om skole so veilig moontlik te maak. Dit is die mening van Paul Colditz, uitvoerende hoof van die Federasie van Beheerliggame van Suid-Afrikaanse Skole (Fedsas), wat ŉ lid van die paneel onderwysdeskundiges was wat Dinsdag die kwessie van toenemende geweld in Suid-Afrikaanse skole bespreek het. Die Nasionale Persklub het die paneelbespreking by Court Classique in Arcadia, Pretoria, aangebied. Die kenners was dit ook eens dat onderwysers verder opgelei moet word om die toename van geweld in skole beter te hanteer omdat hulle opleiding tans nie hiervoor voorsiening maak nie. Piet Delport van die Suid-Afrikaanse Onderwysersunie (SAOU), Basil Manuel, uitvoerende direkteur van die Nasionale Professionele Onderwyserorganisasie van Suid-Afrika (Naptosa), en Nkosana Dolopi, adjunkhoofsekretaris van die Suid-Afrikaanse Demokratiese Onderwysersunie (Sadtu), het dit egter sterk benadruk om onderwysers te bewapen sal nie die probleem oplos nie. “As daar ŉ gewelddadige voorval by ŉ skool plaasvind, moet daar ŉ plan wees om dit te hanteer. As jy basiese infrastruktuur gereed het, soos ŉ interkom wat onderwysers en leerders aan die ander kant van die skool kan inlig oor ŉ voorval, asook ŉ veiligheidsheining om die skool, kan dit al bydra om onderwysers te help om ŉ situasie te hanteer,” het Roné McFarlane, medehoof van navorsing by Equal Education, gesê. McFarlane meen ook dit is belangrik om die oorsake van geweld in skole te ondersoek voordat daar oor oplossings gesels kan word. Manuel het bygevoeg dit bly onderwysers se werkgewer, die departement van basiese onderwys, se verantwoordelikheid om ŉ veilige werksomgewing vir onderwysers te bied. Genl.maj. Thokozani Mathonsi, wat die polisie by die gesprek verteenwoordig het, het gesê geweld by skole word beslis vererger deur die vlakke van misdaad in gemeenskappe. “Die polisie het ŉ ooreenkoms met die onderwysdepartement om geweld in skole te hanteer. Elke skool is met ŉ polisiestasie verbind en is deel van die skool se veiligheidskomitee, maar dit is ook waar dat hierdie komitees nie in elke geval so funksioneel is soos wat hulle behoort te wees nie,” het Mathonsi gesê. Dolopi het op sy beurt gesê geweld het die nuwe norm in gemeenskappe geword. “Ons het ŉ omgewing geskep waar ons kinders geleer het dat geweld die manier is waarop jy seker maak jy kry jou sin.” Hy het gesê skoolbeheerliggame moet versterk word om geweld in hulle eie skole te hanteer. “Ons moenie die waarde van sport onderskat nie. Dit kan leerders wat dalk nie so akademies begaafd is nie, ŉ toevlug weg van misdaad bied,” het Dolopi gesê. Ian Cameron, hoof van gemeenskapveiligheid by AfriForum, het hiermee saamgestem. “Ek kan nie genoeg die waarde benadruk wat kultuur en sportaktiwiteite vir kinders bied wat blootgestel word aan bendegeweld nie. Kinders word soms van so jonk soos ses geteiken om deel te word van hierdie soort geweld.” Cameron het gesê dié burgerregte-organisasie het talle skole al gehelp om veiligheid binne en buite die perseel te assesseer. “Hierdie kwessie is elke gemeenskap se verantwoordelikheid en die eerste langtermynoplossing is om ŉ skoolveiligheidskomitee op ŉ nasionale vlak te stig wat voorvalle kan bespreek en stappe kan doen om dit te voorkom.” McFarlane het gesê as die paneel glo dit is geweld in gemeenskappe wat binne die skoolomgewing aangepak word, moet dit dan ook so hanteer word. “Dit is egter belangrik om nou al ondersteuning aan onderwysers te gee waar hulle in baie moeilike omstandighede moet klas gee. Dit is ook dikwels die armste skole met die minste hulpbronne wat onder die hoogste vlakke van geweld gebuk gaan en dit is juis hierdie onderwysers wat nie by magte is om iets hieraan te doen nie. “Ek dink dit is belangrik dat alle belanghebbendes, wat die departement van maatskaplike ontwikkeling en selfs gesondheid sou insluit, te betrek by hierdie dringende kwessie. “Verder moet ons realisties wees oor die tydlyne van die inwerkingstelling van ŉ holistiese benadering as ons dit sou volg, maar ons kan nie die kwessie net los tot die volgende messtekery weer die koerante se hoofopskrifte haal nie.”